দর্জিবাড়ি সরগরম - Bangla Fashion | বাংলা ফ্যাশন
Bangla Fashion | বাংলা ফ্যাশন
নারী
পুরুষ
বাচ্চা
বিশেষ অনুষ্ঠান
সুগন্ধি
স্টোরস
সেল
খবর
ফ্যাশন শো
মডেল
অন্যান্য
Select Page
« তারকার ঈদে সাজ
দৃষ্টিনন্দন পর্দা »
দর্জিবাড়ি সরগরম
Aug 27, 2009 | অন্যান্য | 0 comments
সবাই চায় পোশাকে স্বতন্ত্রতা। ঈদের সময় পোশাকের স্বতন্ত্রতা আরও প্রবলভাবে দেখা দেয় মানুষের মনে। ঠিক তখনই নিজের মনের মতো পোশাক বানিয়ে নিতে মানুষ খুঁজে ফেরে দর্জিবাড়ি। আবার সারা বাজার ঘুরে যদি পছন্দসই পোশাকের হদিস না মেলে, তো আপনাকে অবশ্যই ছুটতে হবে দর্জিবাড়ির পথে। ‘অনেকেই চায় ঈদের এই সময় স্যুট, কোট, সাফারি, পাঞ্জাবিসহ নানা ধরনের পোশাক বানিয়ে নিতে। কারণ, এতে নকশা, কাটিং এবং কাপড়ের মানে অনেক বেশি পার্থক্য থাকে।’ বলছিলেন নিউমার্কেটের রহমান টেইলার্সের স্বত্বাধিকারী হেলাল উদ্দিন। তিনি জানান, পাঞ্জাবির মধ্যে বয়স্ক লোকের জন্য সাদা সুতি আর গরদ বেশি চলবে এবার। গরদের মধ্যে যে রংটা চলবে তা হলো, চাপা সাদা আর ছাই। তরুণদের মধ্যে বেশির ভাগই খাটো পাঞ্জাবি বানাবে এবারও। তবে কলার, গলার অংশ, আর হাতে পুঁতির ভারী কাজ করা থাকবে। রঙের তালিকায় গাঢ় রংগুলোকে বেশি প্রাধান্য দেবে। লাল, ছাই, সাদা, কালো, নীল, সবুজ-এসবই বেশি করে থাকবে।
সময়টা এখন খাটো শার্টের। শার্টের নিচের অংশে চায়নিজ কাটিংও এখন বেশ চলছে। বানানো শার্টের ক্ষেত্রে তরুণদের আঁটসাঁট ধরনটাই বেশি পছন্দ। ইচ্ছা করলে শার্টের নিচের অংশ সমানও রাখতে পারেন। এ ক্ষেত্রে দুই পাশে সামান্য কাটা রাখতে পারেন।
লক্ষ রাখবেন
* দেখেশুনে যাচাই করে কাপড় কিনবেন।
* যে দোকান থেকে কাপড় কিনবেন সেখানেই বানাতে দিন।
* পুরোনো কাপড়ের মাপ দিয়ে পোশাক বানাবেন না। প্রয়োজনে তৎক্ষণাৎ মাপ দিয়ে পোশাক বানাতে দিন।
* আগে থেকে যদি কোনো দোকানে পোশাক বানান, এ সময়ও সেই দোকান থেকে বানানোর চেষ্টা করুন। এতে মাপে হেরফের হবে না।
ঈদ উপলক্ষে নিউমার্কেট, এলিফ্যান্ট রোডের দর্জিবাড়িতে হানা দিতে পারেন। ১৫ রোজা পর্যন্ত এ দোকানগুলোতে অর্ডার নেওয়া হবে।
আইকনস টেইলর অ্যান্ড ফেব্রিকস
প্যান্ট ২৮০, শার্ট ১৮০ ও স্যুট ৩০০০ টাকা। শুধু বসুন্ধরা সিটি শপিং মলে এ প্রতিষ্ঠানের শাখা আছে।
স্টার টেইলার্স (প্রা·) লি·
শার্ট ২০০, প্যান্ট ৩০০, স্যুট টুপিস ২৮০০ ও থ্রিপিস ৩০০০ টাকা। সময় ও ক্রেতার চাহিদার ওপর নির্ভর করে তাঁরা পোশাক তৈরি করেন। জানালেন প্রতিষ্ঠানের রমনা ভবন শাখার ব্যবস্থাপক ওয়াহিদ।
আইডিয়াল টেইলার্স অ্যান্ড ফেব্রিকস (প্রা·) লি·
শার্ট ২০০, প্যান্ট ৩০০, স্যুট টুপিস ২৭০০, প্রিন্স স্যুট ২৫৫০, শেরওয়ানি ২৫৫০, ব্লেজার ২৩০০, সাফারি ফুল ৯৫০, হাফ ৯০০ ও থ্রিপিস ২৯০০ টাকা। ১৫ রমজান পর্যন্ত অর্ডার নেওয়া হবে। তিনটি শাখা রয়েছে রমনা ভবন, সোনারগাঁও রোড ও উত্তরায়।
ফিট এলিগেন্স
ট্রাউজার ৫০০, ব্লেজার ৩৫০০ ও স্যুট ৩৭০০ টাকা। তারা বিদেশ থেকে কাপড় এনে দেশে পোশাক তৈরি করে। স্যুটের ক্ষেত্রে দাম পড়ে ৮৫০ থেকে ১১০০০ টাকা। তিনটি শাখাঃ তেজগাঁও গুলশান লিংক রোড, ধানমন্ডি আনাম র‌্যাংগস প্লাজা ও চট্টগ্রামের সিডিএ এভিনিউ।
দ্য রেমন্ড শপ
এটি ভারতীয় প্রতিষ্ঠান। বাংলাদেশে এদের আটটি শাখা রয়েছে। এগুলো হলো-কর্ণফুলী গার্ডেন সিটি, গুলশান পিংক সিটি, নিউ এলিফ্যান্ট রোড, উত্তরা মাসকট প্লাজা, বসুন্ধরা সিটি, ধানমন্ডি প্রিন্স প্লাজা, চট্টগ্রাম হাইওয়ে প্লাজা ও সিলেটের আল হাম্মাদ শপ অ্যান্ড ট্রেড সেন্টার। এখানে শার্ট ৩০০ ও প্যান্ট ৪৫০ টাকা (ভ্যাটসহ)।
আজিজস টেইলার্স অ্যান্ড ফেব্রিকস
শার্ট ২০০, প্যান্ট ৩০০ ও স্যুট ৩০০০ টাকা। এটির চারটি শাখা আছে। বঙ্গবন্ধু এভিনিউ, মগবাজার বিশাল সেন্টার, উত্তরা লন্ডন প্লাজা ও গুলশানের ইউনিকর্ন প্লাজা।
রয়া মুনতাসীর
ঈদ আসতে বাকি বেশ অনেক দিন। তবে এখনই শুরু হয়ে গেছে ঈদের পোশাকের তোড়জোড়। দর্জিবাড়িগুলোতে ঈদের আমেজ বোঝা যাচ্ছে পোশাক বানানোর হিড়িক দেখেই। গাউছিয়া, নিউমার্কেট, ধানমন্ডি, লালমাটিয়া, গুলশান, বনানী ও উত্তরার দর্জিবাড়িগুলো ঘুরে পাওয়া গেল ঈদের চলতি ফ্যাশনের ছাঁটকাট।
রংবেরঙের পোশাক
গরমটা ঈদের আমেজের মধ্যে বেশ জাঁকিয়ে থাকবে। এ কারণে সুতি কাপড়ের চাহিদা বেশি এবার। সুতির কাপড়ের ওপরেই দেওয়া হচ্ছে বাহারি কাজ। এক রং এসব কাপড়ের পাশাপাশি চাহিদার তালিকায় আছে ছাপার কাপড়ও। এর মধ্যে ওড়না এবং সালোয়ার এক রকম ছাপার হচ্ছে। কামিজে বেছে নেওয়া হচ্ছে বিপরীতধর্মী রং। মসলিনের কাপড়ের জনপ্রিয়তা এবার যেন একটু কম। বাজারে আসা নানা রকম সুতি, ধূপ-ছায়া-সুতির কাপড়টি সবাই পছন্দ করে কিনছেন। তবে সিল্ক ও কাতানের কাপড়টিও তালিকায় রাখছেন সবাই। কারণ কিছুটা হলেও তো ঈদে জাঁকজমক লাগবে।
ব্লাউজের গলায় বাহার
গাউছিয়া, নিউমার্কেট ও ধানমন্ডিতে ব্লাউজের খুব একটা রংচং দেখা গেল না। সাধারণ ছোট গলার গোল এবং চারকোনা কাটই এসব এলাকায় দর্জিবাড়িতে বানানো হচ্ছে। তবে ব্লাউজের চমক দেখা গেল গুলশান-বনানীর অনেক দর্জিঘরেই। হল্টার নেক, জ্যাকেট স্টাইল, কোট নেক, অফ মোল্ডার, ডিপ নেক প্রভৃতি কাট দেওয়া হচ্ছে ব্লাউজে। যতটা সম্ভব পিঠ খোলা রেখে বানানো হচ্ছে ব্লাউজগুলো।
চারকোনা এবং তিনকোনা ছাঁটই প্রাধান্য পাচ্ছে এবার ঈদে।
বৈচিত্র্য আনতে ব্লাউজের পেছনটা বেশি মনোযোগ পাচ্ছে। নট-টাই, ফ্রিলস, কুচি, তিন-চার রকমের কাপড় মিলিয়ে ব্লাউজের পেছনের দিকটিকে করা হচ্ছে আকর্ষণীয়, ম্যাগি হাতা এবং ্লিভলেসের ফ্যাশনই নজর কাড়ছে। তবে বড় হাতাও এই ঈদের ফ্যাশনে আছে।
কামিজ
একটু লম্বা কামিজই এবারের ঈদের ফ্যাশন। দর্জিবাড়িগুলো থেকে সেটাই জানা গেল। উচ্চতা অনুযায়ী ৩৫ থেকে ৩৮ ইঞ্চির মধ্যেই আনাগোনা করছে কামিজের লম্বার মাপ। হাই নেক, বোট নেক, ভি-শেপ, চারকোনা, গোল-সব ধরনের ছাঁটই চলছে গলার নকশায়। তবে বাজার থেকে কেনা সেলাই ছাড়া কাপড়েও গলার নকশা হচ্ছে বাহারি। গরমের কারণে থ্রি-কোয়ার্টার হাতাই বেশি চলছে। তবে ঘটি ও ম্যাগি হাতার দিকে ঝুঁকছেন অনেকেই। ্লিভলেস হাতাও পিছিয়ে নেই। সাধারণ কাটের পাশাপাশি জামার নিচের অংশে কাবলি ছাঁটটি এবার জনপ্রিয় হয়ে উঠতে পারে। অর্থাৎ চারকোনা না হয়ে কামিজের নিচের অংশটি হতে পারে দুই পাশে একটু গোল ধরনের।
সালোয়ার
সালোয়ার কাটে এখন পর্যন্ত কুচির সালোয়ার এবং ধুতির সালোয়ার এগিয়ে। আগে ১৩-১৪ থাকলেও মুহুরির মাপে এখন দেওয়া হচ্ছে ১০-১২। অনেকে নিচে লাইনিং দিচ্ছেন ১ ইঞ্চির মতো করে। তবে অনেকে সাধারণ কাটে নিচে চাপা সালোয়ারও পরছেন।
চোখ ঝলসানো পাড়
ক্রুশের পাড় এখন অনেকটাই পুরোনো। তার জায়গায় চলছে পাথর, চুমকি, কলকা, কাতানের নকশায় রঞ্জিত পাড়। এ ক্ষেত্রে একটু মোটা পাড়গুলো কেনা হচ্ছে বেশি। পাড় লাগানো হচ্ছে না এমন পোশাক খুব কমই চোখে পড়ল দর্জিবাড়িগুলোতে।
দরদাম
গাউছিয়া ও নিউমার্কেট এলাকায় দর্জিবাড়ির চাহিদা বেশি থাকলেও কাপড় সেলাইয়ের দাম তুলনামূলক কম। সালোয়ার-কামিজ বানাতে খরচ শুরু হবে ১৫০ টাকা থেকে। শুধু সালোয়ার তৈরি করতে ৫০ থেকে শুরু। কামিজও অনেকটা কাছাকাছি।
দাম একটু বেশি পড়বে গুলশান, বারিধারা ও বনানী এলাকায়। তবে এখানকার ডিজাইনের বাহারও নজরকাড়া। ২৫০ টাকার ওপরে লাগবে সালোয়ার-কামিজ বানাতে। শুধু সালোয়ার বানাতে ১০০ টাকা লাগতে পারে। কামিজে ১৫০-২০০ টাকাও দিতে হতে পারে। মোটামুটি ১৫ রোজার মধ্যেই শেষ হয়ে যাবে ফরমায়েশ নেওয়া। তাই কাপড় নিয়ে এখনই দর্জিবাড়ি চলে গেলে শেষ মুহূর্তের ঝামেলা থেকে বাঁচা যাবে।
সূত্রঃ দৈনিক প্রথম আলো, আগস্ট ২৫, ২০০৯
Related
বিষয়শ্রেণী
বিষয়শ্রেণীSelect Categoryঅন্যান্য  (13)খবর  (68)গ্যালারি  (136)টিপস্‌ এণ্ড টেকনিক  (1)নারী  (61)পুরুষ  (31)ফিচার  (111)ফ্যাশন শো  (20)বাচ্চা  (10)বিশেষ অনুষ্ঠান  (33)ভিডিও  (1)মডেল  (5)সুগন্ধি  (9)সেল  (7)স্টোরস  (37)
সাম্প্রতিক মন্তব্য
uzzal on সিল্ক আর ছাপা শাড়িতে ঈদ
সরলা on নাক সেজেছে নাকছাবিতে
আজিজুল হাকিম on নাক সেজেছে নাকছাবিতে
বৈশাখে ছেলেদের সাজ | SORGOL on বৈশাখে ছেলেদের সাজ
অন্তরেবাংলাদেশ – OntoreBangladesh » নতুন ঢঙের কামিজ on নতুন ঢঙের কামিজ
এভারগ্রীন বাংলা
লাইব্রেরি
জোকস
ডিকশনারি
লিরিক
Facebook
Twitter
Google
RSS
Evergreen Bangla